[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.8.2007

KOM(2007)466 endelig

2007/0167(CNS)

Forslag til

RÅDETS BESLUTNING

om oprettelse af et europæisk migrationsnetværk

(forelagt af Kommissionen) {SEC(2007)1062}

BEGRUNDELSE

1. Forslagets baggrund og formål

Kommissionen understregede allerede i 1994 i sin første meddelelse om indvandrer- og asylpolitikken[1] betydningen af at indføre en mekanisme til en overordnet og EU-dækkende overvågning af migrationsstrømme. På den baggrund blev der i 1996 foretaget en gennemførlighedsanalyse[2].

Efter Amsterdam-traktatens ikrafttrædelse den 1. maj 1999 og Det Europæiske Råd i Tammerfors i oktober 1999 forpligtede Den Europæiske Union sig til at udvikle en fælles politik for indvandring og asyl for at sikre en mere effektiv forvaltning af migrationsstrømmene til EU. Denne forpligtelse indebærer en retfærdig behandling af tredjelandsstatsborgere, partnerskab med hjemlande og en afbalanceret tilgang til migrationsforvaltning samt udvikling af et fælles europæisk asylsystem.

I konklusionerne fra Det Europæiske Råd i Laeken i december 2001 opfordrede Kommissionen til at udvikle "en europæisk ordning for udveksling af oplysninger om asyl, migration og hjemlande." Som svar på behovet for flere og bedre oplysninger om migrationsforhold blev der oprettet en ny budgetpost (budgetpost 18 03 05 (tidligere B5-814)) i De Europæiske Fællesskabers budget for 2002 som et pilotprojekt med det formål at oprette et "europæisk migrationsovervågningscenter" og forbedre statistikkerne vedrørende migration og asyl. På grund af forsinkelsen med at oprette netværket startede de aktiviteter, der var finansieret over 2002-budgetposten, i realiteten i 2003, og der har siden været en forskydning på et år mellem budgetpostår og gennemførelsesår. Projektet, der fik navnet "europæisk migrationsnetværk" fortsatte fra 2003 som en forberedende foranstaltning indtil 2006 (2005-budgetpost).

Stats- og regeringscheferne understregede på Det Europæiske Råds møde i Thessaloniki i juni 2003, "hvor vigtigt det er at overvåge og analysere det flerdimensionelle indvandringsfænomen" og tilsluttede sig oprettelsen af det europæiske migrationsnetværk. Det Europæiske Råd ønskede også, at man undersøgte muligheden af at oprette en permanent struktur i fremtiden.

Haag-programmet, som blev godkendt af Det Europæiske Råd i november 2004, bygger på Tammerfors-programmet og sætter en ny dagsorden for frihed, sikkerhed og retfærdighed i EU. I den igangværende udvikling af en europæisk indvandrings- og asylpolitik understreger Haag-programmet betydningen af "en intensiveret indsamling, tilvejebringelse, udveksling og effektiv anvendelse af ajourførte informationer og data om enhver relevant udvikling i migrationen" samt behovet for at harmonisere data og oplysninger på medlemsstatsniveau.

Den fortsatte udvikling af fælles europæiske politikker vedrørende migration og asyl siden Amsterdam-traktatens ikrafttrædelse skal støttes af sammenlignelige, pålidelige og objektive oplysninger og data på nationalt og europæisk niveau. Fælles politikker til at forbedre migrationsforvaltningen kræver fælles analyser af migrationsfænomener. De politisk ansvarlige på såvel EU-plan som i medlemsstaterne mangler i væsentlig grad oplysninger på migrations- og asylområdet, jf. feasibility-undersøgelsen fra 1996 og 2005-evalueringen af det europæiske migrationsnetværk (EMN)[3], og den kommende EMN-struktur skal bidrage til at opfylde dette behov.

Selv om der foreligger en meget stor mængde oplysninger om mange aspekter af den internationale migration, er det vanskeligt at få adgang til disse oplysninger, da de er spredte og ikke centralt tilgængelige. Det vil derfor være meget nyttigt for EU-institutionerne og medlemsstaterne og for de politiske beslutningstagere og den brede offentlighed, hvis der etableres et enkelt referencepunkt eller centralt kontor, der kan sortere og bearbejde oplysningerne.

For det andet er mængden af troværdige, sammenlignelige og ajourførte oplysninger om og analyser af den lovgivningsmæssige og politiske udvikling på asyl- og migrationsområdet utilstrækkelig på både nationalt plan og EU-plan. Der findes heller ikke tilstrækkeligt mange sammenlignelige oplysninger om effekten af EU's og medlemsstaternes politikker på dette område. Desuden har EU og medlemsstaterne i stigende grad behov for hurtige svar på specifikke spørgsmål angående migration og asyl. Med henblik på at løse disse problemer vil der være behov for at etablere en eller anden form for netværksstruktur, der kan nå ud til samtlige medlemsstater, og som bør kombineres med en vis grad af central koordinering.

For det tredje udgør manglen på præcise, ajourførte og sammenlignelige statistiske data om migration og asyl et stort problem. Kommissionens nyligt vedtagne forslag til forordning om EF-statistikker over migration og international beskyttelse[4] behandler dette problem, men der vil fortsat være behov for sammenlignende analyser af sådanne statistiske data.

For at fremme iværksættelsen af pilotprojektet/den forberedende foranstaltning vedrørende EMN blev der vedtaget en trinvis bottom-up strategi og i første omgang oprettet et netværk af nationale kontaktpunkter. Disse kontaktpunkter, der blev udpeget af medlemsstaterne, udgør kernen i EMN og står for dokumentation, analyser og forskning. De nationale kontaktpunkter forventes også at oprette nationale netværk af partnere, der bidrager med deres synspunkter og ekspertise om de forskellige emner, der behandles. Europa-Kommissionens Generaldirektorat for Frihed, Sikkerhed og Retfærdighed har overvåget den overordnede udvikling af EMN med bistand fra et videnskabeligt og administrativt koordineringshold udvalgt gennem et offentligt udbud.

På grund af behovet for at fortsætte og styrke EMN's aktiviteter for at opfylde Haag-programmets krav om en "effektiv anvendelse af ajourførte informationer og data om enhver relevant udvikling i migrationen" og bidrage til en mere oplyst politikformulering og beslutningstagning i den løbende udvikling af en fælles europæisk indvandrings- og asylpolitik foreslås det nu at formalisere EMN gennem vedtagelse af et egnet retligt instrument (en rådsafgørelse baseret på EF-traktatens artikel 66). Det foreslås at beholde meget af den eksisterende struktur, selv om der indføres nogle vigtige ændringer for at forbedre EMN's drift. Rådets beslutning vil definere de hovedelementer, der er nødvendige for EMN's arbejde, herunder dets formål, opgaver, struktur, informationsudvekslingssystem, finansiering og forbindelser til andre organisationer.

2. Gældende bestemmelser på det område, som forslaget vedrører

Det nuværende EMN fungerede først som et pilotprojekt og derefter som en forberedende foranstaltning, der ikke behøvede et egentligt retsgrundlag og blev finansieret over en særlig budgetpost (budgetpost 18 03 05 (tidligere B5-814)) i Fællesskabets budget[5]. Ifølge artikel 49, stk. 2, litra b), i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget[6] må en forberedende foranstaltning højst opføres på budgettet i tre på hinanden følgende regnskabsår. En fortsættelse af EMN's aktiviteter kræver derfor, at der vedtages et retligt instrument.

3. Høring

For at høre de relevante aktører om EMN's fremtid vedtog Kommissionen den 28. november 2005 en "Grønbog om det europæiske migrationsnetværks fremtid"[7], der på baggrund af en vurdering af EMN i den forberedende periode bl.a. behandler EMN's mandat og kommende struktur.

Grønbogen lancerede en åben høring, der varede indtil den 28. januar 2006, og der indkom 32 idrag, hvoraf omkring halvdelen var fra medlemsstaterne og resten fra EMN's nuværende nationale kontaktpunkter, medlemsstaternes føderale og regionale myndigheder og andre institutioner, væsentligste det akademiske miljø[8].

Den 6. april 2006 blev der i Bruxelles afholdt en eksperthøring om det europæiske migrationsnetværks fremtid. Under høringen fremlagde Kommissionen hovedkonklusionerne fra den offentlige høring, og flere eksperter holdt indlæg om EMN's fremtidige mandat og struktur.

Den offentlige høring og eksperthøringen viste, at der var bred enighed om behovet for at fortsætte EMN's aktiviteter baseret på netværkets nuværende mandat og struktur.

Endelig har Kommissionen ved to lejligheder (den 29. april 2005 og den 20. juni 2006) i Udvalget om Indvandring og Asyl hørt eksperter fra medlemsstaterne om emner, der vedrører EMN's fremtid. Medlemsstaterne har ved begge lejligheder støttet Kommissionens ønske om at formalisere EMN.

4. Resumé af forslaget

Hovedformålet med forslaget er at formalisere det europæiske migrationsnetværk og give det et egentligt retsgrundlag, der beskriver netværkets formål, opgaver, struktur og andre forhold, som er vigtige for EMN's drift, f.eks. finansiering og indførelse af et informationsudvekslingssystem, der er tilgængeligt for offentligheden.

Formål

Forslaget beskriver formålet med EMN således: "at opfylde informationsbehovet hos Fællesskabets institutioner, medlemsstaternes myndigheder og institutioner og offentligheden om migration og asyl ved at tilvejebringe ajourførte, objektive, pålidelige og sammenlignelige oplysninger om migration og asyl med henblik på at støtte Den Europæiske Unions politikformulering og beslutningstagning på disse områder".

Aktiviteter

For at opfylde ovennævnte formål bør EMN gennemføre en række aktiviteter , der er beskrevet i artikel 2, stk. 2. Der er bl.a. tale om at indsamle og udveksle eksisterende ajourførte data og oplysninger fra en række kilder; analysere sådanne data og oplysninger; offentliggøre rapporter; oprette og vedligeholde et internetbaseret informationsudvekslingssystem; samarbejde med andre relevante europæiske og internationale organer.

Struktur

Netværket består af nationale kontaktpunkter udpeget af medlemsstaterne og af Europa-Kommissionen.

For at sikre en aktiv deltagelse fra medlemsstaternes side og afstikke politiske retningslinjer for EMN oprettes der et styrelsesråd , hvor hver medlemsstat, Kommissionen og Europa-Parlamentet er repræsenteret.

Styrelsesrådet skal bl.a.:

- deltage i udarbejdelsen af EMN's årlige aktivitetsprogram

- gennemgå de fremskridt, EMN opnår, og anbefale eventuelt nødvendige tiltag

- mindst en gang om året fremlægge en statusrapport om EMN's igangværende aktiviteter og de væsentligste resultater af netværkets undersøgelser, der skal fremlægges for alle EU-institutionerne

- identificere de mest hensigtsmæssige strategiske samarbejdsformer med andre enheder med kompetence inden for migration og asyl

- rådgive de nationale kontaktpunkter om, hvordan de kan forbedre deres drift.

De nationale kontaktpunkter skal opfylde en række krav, f.eks. adgang til sagkundskab på områderne asyl og migration; it-kompetence og it-udstyr; evne til at etablere samarbejdsordninger og netværke med andre nationale organisationer og enheder og evne til at arbejde og skrive i et andet af Den Europæiske Unions officielle sprog.

Hver medlemsstat udpeger en enhed, der optræder som nationalt kontaktpunkt. De nationale kontaktpunkter består af mindst tre eksperter. En af disse eksperter, der er det nationale kontaktpunkts nationale koordinater, skal være tjenestemand eller ansat i den udpegede enhed. De øvrige eksperter kan tilhøre enheden eller andre offentlige eller private nationale og internationale organisationer, der er baseret i den pågældende medlemsstat.

De nationale kontaktpunkter udarbejder nationale rapporter, bidrager med nationale data til EMN's informationsudvekslingssystem, udvikler kapacitet til at udstede og hurtigt besvare ad hoc-anmodninger til/fra andre nationale kontaktpunkter og opretter et nationalt migrationsnetværk bestående af en række organisationer og enkeltpersoner, der er aktive inden for migration og asyl, herunder også inden for de arbejds- og uddannelsesmæssige aspekter og aspekter vedrørende eksterne relationer/udvikling af migration, og som repræsenterer alle relevante implicerede.

Kommissionens ansvarsområder skal omfatte:

- Generel koordinering af EMN.

- Vedtagelse af EMN's årlige aktivitetsprogram.

- En repræsentant fra Kommissionen vil sidde i styrelsesrådet og være formand. Han bistås af to videnskabelige eksperter, som Kommissionen udnævner.

- Sikre, at EMN's arbejde afspejler Fællesskabets politiske prioriteter inden for migration og asyl.

- Udpege en tjenesteudbyder, der skal bistå Kommissionen med den daglige administration af EMN, herunder EMN's informationsudvekslingssystem. Kommissionen vil sikre en tæt overvågning af tjenesteudbyderens aktiviteter og fastsætte klare ansvarsområder og arbejdsgange; om nødvendigt vil de nationale kontaktpunkters arbejdsgrupper blive involveret i et tæt samarbejde med tjenesteudbyderen om særlige aktiviteter.

- Kommissionen vil også sikre, at de nationale kontaktpunkter er i stand til at udføre de opgaver, de pålægges. Det indebærer kontrol af, om de nationale kontaktpunkter, som medlemsstaterne foreslår, opfylder de nødvendige krav, og fremsættelse af forslag til styrelsesrådet om de nødvendige foranstaltninger, når der konstateres vedvarende mangler i et givet nationalt kontaktpunkts arbejde, der kan få negative følger for EMN's arbejde.

- Endelig vil Kommissionen yde driftstilskud til medfinansiering af det årlige arbejdsprogram for de nationale kontaktpunkter, der opfylder alle de nødvendige krav.

Udnævnelse af en tjenesteudbyder til at bistå Kommissionen er berettiget i betragtning af visse koordineringsopgavers tekniske aspekter, navnlig oprettelsen af it-systemet og et websted og udarbejdelse af sammenfattende rapporter, og den vanskelige opgave med at sikre en passende koordinering af de 26 nationale kontaktpunkter.

Informationsudvekslingssystem og undersøgelser

Det er vigtigt, at EMN sikrer en bred formidling af de oplysninger, der produceres, i form af undersøgelser og rapporter via de mest avancerede teknologiske midler, herunder brug af et dedikeret websted. Informationsudvekslingssystemet administreres af tjenesteudbyderen, som bistår Kommissionen, under dennes overvågning. Det er åbent for offentligheden, og oplysningerne er i princippet tilgængelige for alle; der er imidlertid undtagelser fra denne grundregel, hvis medlemmerne fremsender følsomme/fortrolige oplysninger til EMN.

Informationsudvekslingssystemet vil bl.a. indeholde de undersøgelser og rapporter , som EMN har udarbejdet, en migrations- og asyltesaurus og en database med medlemsstaternes og Fællesskabets lovgivning om migration og asyl.

Finansiering

De budgetmidler, der er nødvendige for EMN's drift, opføres i form af årlige bevillinger på Den Europæiske Unions almindelige budget. Disse midler vil medfinansiere (indtil 80 %) af de nationale kontaktpunkters støtteberettigede omkostninger og dække omkostninger til tjenesteudbyderen samt andre udgifter, herunder evaluering, særlige aktiviteter og støtte til nyligt oprettede nationale kontaktpunkter. Budgetmyndigheden godkender de disponible bevillinger for hvert regnskabsår inden for den finansielle rammes grænser, der fastsætter bevillinger til EMN på 59,7 mio. EUR for perioden 2007-2013. De 3 mio. EUR, der er afsat for 2007, vil imidlertid ikke blive brugt, da EMN først forventes at blive operationelt fra den 1. januar 2008. For perioden 2008-2013 er der derfor afsat bevillinger på 56,7 mio. EUR. Det betyder også, at der ikke længere vil være en forsinkelse på et år mellem budgetpost og gennemførelsesår.

Det bliver Kommissionens ansvar at yde tilskud til de nationale kontaktpunkter, der opfylder de nødvendige krav, og etablere et kontraktforhold med tjenesteudbyderen.

Konsekvensanalysen og finansieringsoversigten indeholder flere oplysninger om finansieringen af EMN.

5. Retsgrundlag

Rådets beslutning er baseret på EF-traktatens artikel 66. I medfør af protokollen vedrørende Nice-traktatens artikel 67 er disse foranstaltninger siden den 1. maj 2004 blevet truffet med kvalificeret flertal i Rådet efter høring af Europa-Parlamentet.

EF-traktatens artikel 66 vedrører det administrative samarbejde mellem de kompetente forvaltninger i medlemsstaterne på en række områder, herunder indvandring og asyl, samt mellem disse forvaltninger og Kommissionen. Medlemsstaternes forvaltninger kommer til at spille en vigtig rolle, da de udpeger de nationale kontaktpunkter og deltager i styrelsesrådet. Da mange af de nationale kontaktpunkter forventes at blive statslige organer, vil de nationale forvaltninger klart blive stærkt involveret i EMN's drift. Det er baggrunden for at vælge EF-traktatens artikel 66 som retsgrundlag for forslaget.

EF-traktatens afsnit IV finder ikke anvendelse på Det Forenede Kongerige og Irland, medmindre disse to lande træffer anden beslutning i overensstemmelse med protokollen om Det Forenede Kongeriges og Irlands stilling, der er knyttet som bilag til traktaterne. Afsnit IV finder heller ikke anvendelse på Danmark i medfør af protokollen om Danmarks stilling, der er vedlagt som bilag til traktaterne.

6. Subsidiaritet

Dette forslag er et led i oprettelsen af et område med frihed, sikkerhed og retfærdighed således som nævnt i traktaterne og understreget i konklusionerne fra Det Europæiske Råds møde i Tammerfors og Haag. Mere specifikt tager foranstaltningen sigte på at samle myndigheder, akademikere, forskere og andre relevante implicerede inden for indvandring og asyl i medlemsstaterne, således at de kan give Fællesskabet, medlemsstaterne og offentligheden objektive, pålidelige og sammenlignelige oplysninger om indvandring og asyl på europæisk og nationalt niveau. Da målet om at forbedre samarbejdet og frembringe oplysninger og analyser på europæisk niveau ikke kan opfyldes af medlemsstaterne alene, er det nødvendigt med handling på fællesskabsniveau. Målet med forslaget til beslutning er at sikre en koordineret og ensartet styrkelse på EU-niveau af de informationsmekanismer, der vedrører migrationsfænomener.

7. Proportionalitet

Forslaget er begrænset til at fremme samarbejdet mellem de nationale forvaltninger og andre organisationer, der er aktive inden for migration og asyl, for at give Fællesskabet, medlemsstaterne og offentligheden objektive, pålidelige og sammenlignelige oplysninger om indvandring og asyl på europæisk og nationalt niveau. Man har foretrukket en netværksbaseret struktur for at bevare en decentral struktur og sikre ligelige repræsentation af alle medlemsstater.

Forslaget omfatter kun, hvad der er strengt nødvendigt for at nå dette mål. Det berører ikke allerede eksisterende samarbejdsmekanismer og strukturer.

8. EMN's forbindelse med andre informationsudvekslingsinstrumenter/-strukturer inden for migration og asyl

Formålet med EMN er at give Fællesskabet, medlemsstaterne og offentligheden objektive, pålidelige og sammenlignelige oplysninger om situationen for migration og asyl på europæisk og nationalt niveau med henblik på at støtte politikformuleringen og beslutningstagningen i Den Europæiske Union på disse områder. Det forudsætter naturligvis forskning og analyser, en øget bevidsthed om alle aspekter af migrationsfænomener, tilvejebringelse af oplysninger og udarbejdelse af rapporter og analyser til de politiske beslutningstagere og offentligheden, der kan bruges som grundlag for en informeret debat om asyl og migration.

EMN vil ikke være det eneste fællesskabsinstrument/-struktur, der har til formål at indsamle og udveksle oplysninger vedrørende migration og asyl. Når man imidlertid sammenligner EMN med andre instrumenter/strukturer, som f.eks. ICONet, agenturet for grundlæggende rettigheder (herunder RAXEN-netværket), Eurostat, CIREFI, de nationale kontaktpunkter for integration eller mekanismen for gensidig informering, har EMN en række egenskaber, der giver det en speciel profil, der kan resumeres i følgende tre aspekter:

- En bred vifte af opgaver

- Fokus på analyser og forbindelse til det akademiske miljø

- Bred formidling af dets resultater (den brede offentlighed og de politiske beslutningstagere).

Kommissionen vil i videst muligt omfang bestræbe sig på at skabe synergier og undgå overlapning af EMN's arbejde og aktiviteter i andre lignende instrumenter og strukturer. For at nå dette mål vil Kommissionen benytte sig af sin mulighed for at foreslå EMN's årlige aktivitetsprogram, jf. artikel 4, stk. 2, litra a).

Bilag 1 til konsekvensanalysen indeholder mere detaljerede oplysninger om forskellene mellem EMN og andre lignende instrumenter og strukturer.

2007/0167(CNS)

Forslag til

RÅDETS BESLUTNING

om oprettelse af et europæisk migrationsnetværk

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 66,

under henvisning til forslag fra Kommissionen[9],

under henvisning til udtalelse fra Europa-Parlamentet[10],

under henvisning til udtalelse fra Det Europæiske Økonomiske og Sociale Udvalg[11],

under henvisning til udtalelse fra Regionsudvalget[12], og

ud fra følgende betragtninger:

(1) I 2003 nedsatte Kommissionen en treårig forberedende foranstaltning med henblik på oprettelse af et europæisk migrationsnetværk[13] for at sikre Fællesskabet og medlemsstaterne objektive, pålidelige og ajourførte oplysninger om migration.

(2) I betragtning af, hvor vigtigt det er at overvåge og analysere det flerdimensionelle indvandringsfænomen, udtrykte Det Europæiske Råd i konklusionerne fra mødet i Thessaloniki i juni 2003[14] tilfredshed med oprettelsen af EMN og understregede, at det ville undersøge muligheden af at oprette en permanent struktur i fremtiden.

(3) Den 4. november 2004 godkendte Det Europæiske Råd et flerårigt program til styrkelse af frihed, sikkerhed og retfærdighed i Den Europæiske Union, kaldet Haag-programmet[15], der opfordrer til at udvikle anden fase af en fælles politik inden for asyl, migration, visa og grænser fra den 1. maj 2004 bl.a. baseret på et tættere praktisk samarbejde mellem medlemsstaterne og en bedre udveksling af oplysninger. Det fastslås i Haag-programmet, at "Den igangværende udvikling af den europæiske asyl- og indvandringspolitik bør bygge på en fælles analyse af alle migrationsfænomenets aspekter. En intensiveret indsamling, tilvejebringelse, udveksling og effektiv anvendelse af ajourførte informationer og data om enhver relevant udvikling i migrationen er af vital betydning".

(4) For at høre de relevante aktører om EMN's fremtid vedtog Kommissionen den 28. november 2005 en "Grønbog om det europæiske migrationsnetværks fremtid"[16], der på baggrund af en vurdering af EMN i det første år af den forberedende periode bl.a. behandler EMN's mandat og kommende struktur.

(5) Den offentlige høring viste, at de fleste implicerede gik ind for at fortsætte og styrke EMN's aktiviteter og bevare det oprindelige mål med EMN, dvs. at tilvejebringe ajourførte, objektive, pålidelige og sammenlignelige oplysninger om migration og asyl. Det viste sig også, at de fleste aktører ønskede at EMN fortsat skulle være tilknyttet Kommissionen.

(6) EMN bør ikke overlappe det arbejde, der udføres under eksisterende fællesskabsinstrumenter eller –strukturer, der har til formål at indsamle og udveksle oplysninger vedrørende migration og asyl og give en merværdi i forhold til dem, navnlig gennem omfanget af opgaver, et stærkt fokus på analyser, forbindelse til det akademiske miljø og formidling af netværkets resultater til den brede offentlighed.

(7) For at nå de opstillede mål skal EMN støttes af et nationalt kontaktpunkt i hver medlemsstat. De nationale kontaktpunkters aktiviteter bør koordineres på fællesskabsniveau af Kommissionen, der skal bistås af en tjenesteudbyder, som har den erfaring, der er nødvendig for at organisere EMN's arbejde, herunder informationsudvekslingssystemet.

(8) For at sikre at de nationale kontaktpunkter har den nødvendige ekspertise til at behandle de mange aspekter af migration og asyl, skal de bestå af mindst tre eksperter, der individuelt eller sammen har kompetencer inden for politikformulering, ret, forskning og statistik. Disse eksperter kan komme fra medlemsstaternes forvaltninger eller fra en hvilken som helst organisation.

(9) Hvert nationalt kontaktpunkt bør oprette et nationalt migrationsnetværk, der består af organisationer og enkeltpersoner, der er aktive inden for migration og asyl, og som f.eks. omfatter universiteter, forskningsorganisationer og forskere, offentlige organisationer og ikke-statslige organisationer og internationale organisationer, således at alle relevante implicerede bliver hørt.

(10) Et styrelsesråd bør sikre en politisk styring af EMN og deltage i udarbejdelsen af EMN's årlige aktivitetsprogram.

(11) For at sikre den bredest mulige formidling af de oplysninger, EMN producerer i form af undersøgelser og rapporter, skal disse oplysninger stilles til rådighed via de mest avancerede teknologiske midler, herunder brug af et dedikeret websted.

(12) Når det er nødvendigt for at nå de opstillede mål, bør EMN have mulighed for at etablere et samarbejde med andre enheder med kompetence inden for migration og asyl. Når der etableres sådanne relationer, bør der lægges særlig vægt på at sikre et godt samarbejde med enheder i Danmark, Norge, Island, Schweiz, kandidatlandene og de lande, der er omfattet af den europæiske naboskabspolitik og Rusland.

(13) EMN bør medfinansieres med tilskud fra Kommissionen i overensstemmelse med Rådets forordning (EF, Euratom) nr. 1605/2002 af 25. juni 2002[17].

(14) Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger[18] og Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger[19] bør tages i betragtning i forbindelse med EMN's informationsudvekslingssystem.

(15) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som derfor ikke er bindende for og ikke finder anvendelse i Danmark -

VEDTAGET FØLGENDE BESLUTNING:

Artikel 1

Formål og anvendelsesområde

Der oprettes herved et europæisk migrationsnetværk (herefter kaldet EMN).

EMN's formål er at opfylde informationsbehovet hos Fællesskabets institutioner, medlemsstaternes myndigheder og institutioner og offentligheden om migration og asyl ved at tilvejebringe ajourførte, objektive, pålidelige og sammenlignelige oplysninger om migration og asyl med henblik på at støtte Den Europæiske Unions politikformulering og beslutningstagning på disse områder.

Artikel 2

Opgaver

For at opfylde det formål, der er nævnt i artikel 1, skal EMN:

(a) indsamle og udveksle ajourførte data og oplysninger fra en række kilder, herunder det akademiske miljø

(b) analysere de data og oplysninger, der er nævnt i litra a), og formidle dem i et nemt tilgængeligt format

(c) udvikle metoder til at gøre oplysningerne mere sammenlignelige, objektive og pålidelige på fællesskabsniveau ved at indføre indikatorer og kriterier, der gør oplysningerne mere konsistente og bidrager til at udvikle fællesskabsaktiviteter, der har relation til migrationsstatistikker

(d) regelmæssigt offentliggøre rapporter om migrations- og asylsituationen i Fællesskabet og i medlemsstaterne

(e) oprette og vedligeholde et internetbaseret informationsudvekslingssystem, der giver adgang til relevante dokumenter og publikationer inden for migration og asyl

(f) udbrede kendskabet til EMN ved at give adgang til de oplysninger, der indsamles, og formidle EMN's resultater

(g) koordinere oplysninger og samarbejde med andre relevante europæiske og internationale organer.

Artikel 3

Sammensætning

EMN består af:

1. Nationale kontaktpunkter udpeget af medlemsstaterne

2. Kommissionen.

Artikel 4

Styrelsesrådet

1. EMN ledes af et styrelsesråd, der består af en repræsentant fra hver medlemsstat, en repræsentant for Europa-Parlamentet og en repræsentant for Kommissionen bistået af to videnskabelige eksperter.

Kommissionens repræsentant er formand for styrelsesrådet.

Hvert medlem af styrelsesrådet har én stemme, inklusive formanden. Beslutninger træffes med to tredjedeles flertal blandt de afgivne stemmer.

2. Styrelsesrådet skal bl.a.:

(a) deltage i udarbejdelsen af EMN's årlige aktivitetsprogram på basis af et udkast fra formanden

(b) gennemgå de fremskridt, EMN opnår, og anbefale eventuelt nødvendige tiltag

(c) mindst en gang om året fremlægge en kortfattet statusrapport for Europa-Parlamentet, Rådet, Kommissionen, Det Europæiske Økonomiske og Sociale Udvalg og Regionsudvalget om EMN's igangværende aktiviteter og de væsentligste resultater af EMN's undersøgelser

(d) identificere de mest passende strategiske samarbejdsformer med andre enheder med kompetence inden for migration og asyl og om nødvendigt godkende de administrative regler for et sådant samarbejde, jf. artikel 10

(e) rådgive de nationale kontaktpunkter om, hvordan de kan forbedre deres arbejde, og bistå dem med at træffe de nødvendige foranstaltninger, når der konstateres vedvarende mangler i et givet nationalt kontaktpunkts arbejde, der kan få negative følger for EMN's arbejde.

3. Formanden indkalder styrelsesrådet til møde mindst to gange om året.

Det vedtager selv sin forretningsorden.

Artikel 5

Nationale kontaktpunkter

1. Hver medlemsstat udpeger en enhed, der optræder som nationalt kontaktpunkt.

De nationale kontaktpunkter består af mindst tre eksperter. En af disse eksperter, der er den nationale koordinator, skal være tjenestemand eller ansat i den udpegede enhed. De øvrige eksperter kan tilhøre enheden eller andre offentlige eller private nationale og internationale organisationer, der er baseret i den pågældende medlemsstat.

2. De nationale kontaktpunkter skal sammen have:

(a) ekspertise inden for asyl og migration, der omfatter aspekter som lovgivning, politikformulering, forskning og statistik

(b) it-kompetence og it-udstyr

(c) mulighed for at etablere samarbejdsordninger og netværke med andre nationale organisationer og enheder

(d) mulighed for at samarbejde på europæisk niveau, og

(e) mulighed for at arbejde og skrive i et af de europæiske institutioners officielle sprog, ud over sproget (sprogene) i den medlemsstat, hvor de er beliggende.

Medlemsstaterne meddeler Kommissionen navn og fuld adresse på de eksperter, der udgør de nationale kontaktpunkter, og præciserer hvordan sidstnævnte opfylder kravene i litra a) til e).

3. De nationale kontaktpunkter udfører EMN's opgaver på nationalt niveau, herunder:

(a) udarbejde nationale rapporter, herunder de rapporter der er nævnt i artikel 9

(b) fremsende nationale oplysninger til det informationsudvekslingssystem, der er nævnt i artikel 8

(c) udvikle kapacitet til at udstede og hurtigt besvare ad hoc anmodninger til/fra andre nationale kontaktpunkter

(d) oprette et nationalt migrationsnetværk bestående af en række organisationer og enkeltpersoner, der er aktive inden for migration og asyl, og som repræsenterer alle relevante implicerede. Medlemmerne af det nationale migrationsnetværk kan blive anmodet om at bidrage til EMN's aktiviteter, navnlig med henblik på artikel 8 og 9.

4. De nationale kontaktpunkters eksperter mødes regelmæssigt for at drøfte deres arbejde, eventuelt med deltagelse af medlemmer af det nationale migrationsnetværk, jf. stk. 3, litra d), og for at udveksle oplysninger om igangværende og kommende aktiviteter.

Artikel 6

Koordinering

1. Kommissionen koordinerer EMN's arbejde og sikrer, at arbejdet afspejler Fællesskabets politiske prioriteter inden for migration og asyl.

2. Med henblik på organisationen af EMN's arbejde bistås Kommissionen af en tjenesteudbyder, der udvælges på basis af en udbudsprocedure. Tjenesteudbyderen skal opfylde de krav, der er opstillet i artikel 5, stk. 2, og andre relevante krav, som Kommissionen opstiller.

Tjenesteudbyderen skal bl.a. under Kommissionens overvågning:

3. organisere det daglige arbejde

4. oprette og administrere det informationsudvekslingssystem, der er nævnt i artikel 8

5. koordinere input fra de nationale kontaktpunkter

6. forberede de møder, der er nævnt i artikel 7

7. udarbejde kompileringer og sammenfatninger af de rapporter og undersøgelser, der er nævnt i artikel 9.

3. Efter høring af styrelsesrådet og de nationale kontaktpunkter vedtager Kommissionen inden for rammerne af de generelle mål og opgaver, der er fastsat i artikel 1 og 2, EMN's årlige aktivitetsprogram. Programmet fastsætter mål og tematiske prioriteter. Kommissionen overvåger gennemførelsen af det årlige aktivitetsprogram og rapporterer regelmæssigt til styrelsesrådet om gennemførelsen af dette og om EMN's udvikling.

4. Efter rådgivning fra styrelsesrådet, jf. artikel 4, stk. 2, litra e), træffer Kommissionen de nødvendige foranstaltninger på grundlag af de aftaler om tilskud, der er nævnt i stk. 5 i denne artikel.

5. Med udgangspunkt i EMN's årlige aktivitetsprogram fastsætter Kommissionen de vejledende beløb for tilskud og kontrakter inden for rammerne af en finansieringsafgørelse i medfør af artikel 75 i Rådets forordning (EF, Euratom) nr. 1605/2002 af 25. juni 2002.

Kommissionen yder driftstilskud til de nationale kontaktpunkter, der opfylder kravene i artikel 5, stk. 1 og 2, på basis af de individuelle ansøgninger om tilskud, de nationale kontaktpunkter indgiver. Fællesskabets maksimale medfinansiering er fastsat til 80 % af de samlede støtteberettigede omkostninger.

I overensstemmelse med artikel 113, stk. 2, i Rådets forordning (EF, Euratom) nr. 1605/2002 af 25. juni 2002 er disse tilskud ikke omfattet af princippet om gradvis nedtrapning, hvis de fornys.

Artikel 7

Møder

1. EMN mødes mindst fem gange om året.

2. Hvert nationalt kontaktpunkt er repræsenteret på EMN's møder af mindst en af deres eksperter. Der må højst deltage tre eksperter fra hvert nationalt kontaktpunkt i møderne.

3. Møderne i EMN indkaldes og ledes af en repræsentant for Kommissionen.

4. EMN's regelmæssige møder har til formål:

(a) at give de nationale kontaktpunkter mulighed for at udveksle viden og erfaringer, bl.a. om den måde, EMN fungerer på

(b) at konstatere, hvilke fremskridt der er gjort med EMN's arbejde, navnlig med udarbejdelse af de rapporter og undersøgelser, der er nævnt i artikel 9

(c) at udveksle data og synspunkter, bl.a. om strukturen, organisationen, indholdet af og adgangen til de oplysninger, der er nævnt i artikel 8

(d) at skabe en platform for drøftelser af de praktiske og retlige problemer, medlemsstaterne møder inden for migration og asyl, navnlig drøftelser af de ad hoc-anmodninger, der er nævnt i artikel 5, stk. 3, litra c)

(e) høre de nationale kontaktpunkter i forbindelse med udarbejdelsen af EMN's årlige aktivitetsprogram som nævnt i artikel 6, stk. 3.

5. Enkeltpersoner og enheder, der ikke er medlemmer af EMN, kan indbydes til at deltage i dets møder, hvis deres tilstedeværelse betragtes som nødvendig. Fælles møder med andre netværk eller organisationer kan også arrangeres.

Artikel 8

Informationsudvekslingssystem

1. Der oprettes et internetbaseret informationsudvekslingssystem, der er tilgængeligt via et dedikeret websted, i overensstemmelse med denne artikel.

2. Indholdet af informationsudvekslingssystemet skal i princippet være offentligt tilgængeligt.

Adgangen til fortrolige oplysninger kan begrænses til EMN.

3. Informationsudvekslingssystemet omfatter mindst følgende:

(a) Adgang til EU's og medlemsstaternes lovgivning, retspraksis og politik vedrørende migration og asyl, herunder særlige migrationsordninger for bestemte kategorier af migranter

(b) en funktionalitet til ad hoc-anmodninger, jf. artikel 5, stk. 3, litra c)

(c) en migrations- og asyltesaurus

(d) direkte adgang til alle EMN's publikationer, herunder de rapporter og undersøgelser, der er nævnt i artikel 9, samt et regelmæssigt nyhedsbrev

(e) en mailbox, der er tilgængelig via det dedikerede websted, hvortil offentligheden kan sende spørgsmål vedrørende de migrations- og asylområder, der falder ind under EMN's aktiviteter

(f) en vejviser over forskere og forskningsinstitutioner på migrations- og asylområdet.

4. Hvad angår adgangen til de oplysninger, der er omhandlet i stk. 3, kan der om nødvendigt fra EMN's eget websted etableres links til de websteder, hvor de oprindelige oplysninger findes.

5. Det dedikerede websted skal lette adgangen til lignende initiativer til informering af offentligheden om beslægtede emner samt til websteder, der indeholder oplysninger om migrations- og asylsituationen i medlemsstaterne og i tredjelande.

Artikel 9

Rapporter og undersøgelser

1. Hvert nationalt kontaktpunkt udarbejder hvert år en rapport, der beskriver migrations- og asylsituationen i den pågældende medlemsstat, og som omfatter den politiske udvikling og statistiske oplysninger.

2. Det årlige aktivitetsprogram skal indeholde hvert nationalt kontaktpunkts øvrige undersøgelser af specifikke migrations- og asylrelaterede forhold, som er nødvendige for at støtte politikformuleringen og beslutningstagningen.

Artikel 10

Samarbejde med andre enheder

1. EMN samarbejder med enheder i medlemsstaterne eller i tredjelande, herunder internationale organisationer, der har kompetence inden for migration og asyl.

2. De administrative regler for det i stk. 1 omhandlede samarbejde, der eventuelt kan omfatte Kommissionens indgåelse af aftaler på Fællesskabets vegne, skal godkendes af styrelsesrådet.

Artikel 11

Budgetmidler

Budgetmidlerne til de foranstaltninger, der er omhandlet i denne beslutning, opføres i form af årlige bevillinger i Den Europæiske Unions almindelige budget. De årlige bevillinger godkendes af budgetmyndigheden inden for rammerne af finansieringsrammen.

Artikel 12

Gennemførelse af budgettet

Kommissionen gennemfører fællesskabsfinansieringen i overensstemmelse med Rådets forordning (EF, Euratom) nr. 1605/2002 af 25. juni 2002.

Artikel 13

Genbehandling

Senest tre år efter denne beslutnings ikrafttrædelse og herefter hvert tredje år fremlægger Kommissionen en rapport om EMN's udvikling for Europa-Parlamentet, Rådet, Regionsudvalget og Det Europæiske Økonomiske og Sociale Udvalg. Rapporten ledsages i givet fald af forslag til ændring af denne beslutning.

Artikel 14

Etablering af EMN's grundelementer

Senest tre måneder efter denne beslutnings ikrafttrædelse, sender medlemsstaterne Kommissionen de oplysninger, der er omhandlet i artikel 5, stk. 2.

Artikel 15

Anvendelsesdato

Denne beslutning anvendes fra den 1. januar 2008.

Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i Bruxelles, den

På Rådets vegne

Formand

FINANSIERINGSOVERSIGT

Dette dokument skal ledsage og supplere begrundelsen. Derfor bør det ved udfyldelsen af finansieringsoversigten undgås at gentage oplysninger, der findes i begrundelsen, uden at dette dog bør gå ud over læseligheden. Med henblik på udfyldelsen af skemaet henvises til de særlige retningslinjer, der er udarbejdet til nærmere belysning af nedenstående punkter.

1. FORSLAGETS BETEGNELSE

Forslag til Rådets beslutning om oprettelse af et europæisk migrationsnetværk

2. ABM/ABB-RAMME (AKTIVITETSBASERET BUDGETFORVALTNING OG BUDGET-TERING)

Politikområder og dermed forbundne aktiviteter:

Indvandrings- og asylpolitik

3. BUDGETPOSTER

3.1. Budgetposternes nummer og tekst (aktionsposter og dermed forbundne poster vedrørende teknisk og administrativ bistand (tidl. B/A-poster)):

18 03 05 – Europæisk migrationsovervågningscenter

3.2. Foranstaltningens og de finansielle virkningers varighed:

Foranstaltningens varighed: 2008 og fremover. De finansielle virkninger er kun vurderet for perioden 2008-2013.

3.3. Budgetoplysninger (indsæt om nødvendigt flere rækker):

Budgetpost | Udgifternes art | Nye | EFTA-bidrag | Bidrag fra ansøgerlandene | Udgifts-område i de finansielle overslag |

18 03 05 | Ikke-oblig. | Opd. [20] | Nej | Nej | Nej | Nr. 3A |

4. SAMMENFATNING AF RESSOURCERNE

4.1. Finansielle ressourcer

4.1.1. Sammenfatning af forpligtelsesbevillinger (FB) og betalingsbevillinger (BB)

i mio. EUR (3 decimaler)

Udgiftstype | Punkt | År n | n + 1 | n + 2 | n + 3 | n + 4 | n+5 og ff. | I alt |

Driftsudgifter[21] |

Forpligtelsesbevillinger (FB) | 8.1. | a | 6,500 | 8,800 | 10,100 | 10,300 | 10,500 | 10,500 | 56,700 |

Betalingsbevillinger (BB) | b | 2,790 | 8,110 | 9,450 | 10,200 | 10,400 | 10,500 | 51,450 |

Administrative udgifter inden for referencebeløbet[22] |

Teknisk og administrativ bistand (IOB) | 8.2.4. | c |

SAMLET REFERENCEBELØB |

Forpligtelsesbevillinger | a + c | 6,500 | 8,800 | 10,100 | 10,300 | 10,500 | 10,500 | 56,700 |

Betalingsbevillinger | b + c | 2,790 | 8,110 | 9,450 | 10,200 | 10,400 | 10,500 | 51,450 |

Administrative udgifter, der ikke er medtaget i referencebeløbet[23] |

Personaleressourcer og dermed forbundne udgifter (IOB) | 8.2.5. | d | 0,234 | 0,234 | 0,234 | 0,234 | 0,234 | 0,234 | 1,404 |

Administrative udgifter, undtagen udgifter til personaleressourcer og dermed forbundne udgifter, ikke medtaget i referencebeløbet (IOB) | 8.2.6. | e |

Samlede anslåede finansielle omkostninger ved foranstaltningen |

FB I ALT, inkl. udgifter til personaleressourcer | a+c+d+e | 6,734 | 9,034 | 10,334 | 10,534 | 10,734 | 10,734 | 58,104 |

BB I ALT, inkl. udgifter til personaleressourcer | b + c + d + e | 3,024 | 8,344 | 9,684 | 10,434 | 10,634 | 10,734 | 52,854 |

Samfinansiering

Hvis forslaget indebærer samfinansiering med medlemsstaterne eller med andre organer (oplys hvilke), angives der et skøn i tabellen nedenfor over beløbet for denne samfinansiering (der kan indsættes flere rækker, hvis der forventes samfinansiering med flere organer):

i mio. EUR (3 decimaler)

Samfinansierende organ | År n | n + 1 | n + 2 | n + 3 | n + 4 | n+5 og ff. | I alt |

26 medlemsstater (undtagen Danmark). Beløbene omfatter medlemsstaternes samfinansiering | f | 1,175 | 1,669 | 1,944 | 1,986 | 1,986 | 1,986 | 10,751 |

FB I ALT, inkl. samfinansiering | a+c+d+e+f | 7,909 | 10,703 | 12,278 | 12,520 | 12,720 | 12,720 | 68,850 |

4.1.2. Forenelighed med den finansielle programmering

X Forslaget er foreneligt med den gældende finansielle programmering.

( Forslaget kræver omprogrammering af det relevante udgiftsområde i de finansielle overslag.

( Forslaget kan kræve anvendelse af bestemmelserne i den interinstitutionelle aftale[24] (dvs. fleksibilitetsinstrumentet eller revision af de finansielle overslag).

4.1.3. Finansielle virkninger på indtægtssiden

X Forslaget har ingen indflydelse på indtægterne

( Forslaget har finansielle virkninger - virkningerne for indtægterne er som følger:

NB: Alle enkeltheder og bemærkninger vedrørende metoden for beregning af virkningerne for indtægterne anføres i et særskilt bilag.

i mio. EUR (1 decimal)

Forud for Foranstaltningen[År n-1] | Efter foranstaltningens iværksættelse |

Personaleressourcer i alt | 2 | 2 | 2 | 2 | 2 | 2 |

5. SÆRLIGE FORHOLD OG MÅL

BAGGRUNDEN FOR FORSLAGET ER BESKREVET I BEGRUNDELSEN. I DENNE DEL AF FINANSIERINGSOVERSIGTEN ANFØRES FØLGENDE SPECIFIKKE SUPPLERENDE OPLYSNINGER:

5.1. Behov, der skal dækkes på kort eller lang sigt

En intensiveret indsamling, tilvejebringelse, udveksling og effektiv anvendelse af ajourførte informationer og data om enhver relevant udvikling i migrationen.

5.2. Merværdien af Fællesskabets engagement, forslagets sammenhæng med andre finansielle instrumenter og eventuel synergi

Formålet med den foreslåede foranstaltning er at skabe et netværk mellem myndigheder, det akademiske miljø, forskere og andre relevante implicerede inden for migration og asyl i medlemsstaterne, således at de kan forsyne Fællesskabet, medlemsstaterne og offentligheden med objektive, troværdige og sammenlignelige oplysninger om situationen på migrations- og asylområdet på europæisk og nationalt plan. Da målet om at forbedre samarbejdet og producere data og forskning på EU-niveau ikke kan opfyldes af medlemsstaterne alene, er det nødvendigt med handling på fællesskabsniveau.

Synergier og forbindelser til andre initiativer, netværk osv. er forklaret i begrundelsen og i konsekvensanalysen.

5.3. Forslagets mål, forventede resultater og øvrige indikatorer set i forbindelse med ABM-rammen

Formålet med forslaget er at oprette en struktur, der kan forsyne Fællesskabet, medlemsstaterne og offentligheden med objektive, troværdige og sammenlignelige oplysninger om situationen på migrations- og asylområdet på europæisk og nationalt plan. Med forslaget oprettes der derfor et netværk, der består af Kommissionen og de nationale kontaktpunkter i hver medlemsstat. De har ansvaret for at udføre de netværksopgaver, der er beskrevet i artikel 2 i forslaget og for at nå de resultater, der er opført i punkt 4 i konsekvensanalysen.

De midler, der bevilges til netværket, skal dække to overordnede operative mål: direkte støtte til de nationale kontaktpunkter og støtte til netværkets aktiviteter uden for kontaktpunkterne; sidstnævnte omfatter følgende aktiviteter:

- Støtte til Kommissionen til koordineringsopgaverne

- Evalueringsomkostninger

- Reserve til særlige/uforudsete aktiviteter i forbindelse med de områder, der falder ind under det europæiske migrationsnetværk

- Forbindelser til andre enheder

- Specifik støtte til nye nationale kontaktpunkter i de første år af foranstaltningens gennemførelse.

Tabellen i afsnit 8.1 viser de finansielle omkostninger ved ovennævnte mål.

5.4. Gennemførelsesmetode (vejledende)

Angiv nedenfor, hvilken eller hvilke metoder[26] der er valgt til gennemførelse af foranstaltningen.

X Central forvaltning

X direkte af Kommissionen

( indirekte ved delegation til:

( forvaltningsorganer

( organer oprettet af Fællesskaberne, jf. artikel 185 i finans-forordningen

( nationale offentlige organer/organer med forpligtelse til offentlig tjeneste

( Fælles eller decentral forvaltning

( med medlemsstaterne

( med tredjelande

( Fælles forvaltning med internationale organisationer (angiv nærmere)

Relevante bemærkninger:

De budgetmæssige ressourcer, der er nødvendige for netværkets drift, opføres som årlige bevillinger i Den Europæiske Unions almindelige budget. Sådanne ressourcer vil medfinansiere omkostningerne til de nationale kontaktpunkter og dække omkostningerne til den tjenesteudbyder, der vælges til at bistå med koordineringsopgaverne, samt andre udgifter, herunder evaluering, særlige aktiviteter og støtte til nyligt oprettede nationale kontaktpunkter. De afsatte årlige bevillinger godkendes af budgetmyndigheden inden for den finansielle ramme.

Det bliver Kommissionens ansvar at yde tilskud til de nationale kontaktpunkter, der opfylder de nødvendige krav, og indgå en kontrakt med den tjenesteudbyder, der vælges til at bistå Kommissionen med koordineringsopgaverne, og med andre tjenesteudbydere.

6. OVERVÅGNING OG EVALUERING

6.1. Overvågningssystem

En af styrelsesrådets opgaver er at "evaluere netværkets fremskridt " (artikel 4, stk. 2, litra b)). Det kræver et permanent overvågningssystem. I den forbindelse vil Kommissionen også spille en vigtig rolle, da den vil "overvåge gennemførelsen af det årlige aktivitetsprogram og regelmæssigt rapportere om gennemførelsen af dette og om netværkets udvikling til styrelsesrådet og Kommissionen" (artikel 6, stk. 3).

6.2. Evaluering

6.2.1. Forudgående evaluering

Generaldirektoratet for Retfærdighed, Frihed og Sikkerhed har bestilt en evaluering af det kommende europæiske migrationsnetværk (EMN). Den blev foretaget af en tjenesteudbyder (GHK – EPEC), og en endelig evaluering blev afleveret til Kommissionen i juli 2005.

6.2.2. Forholdsregler efter en midtvejsevaluering eller efterfølgende evaluering (konklusioner, der kan drages af lignende tidligere erfaringer)

Der er taget højde for fordele og ulemper ved den nuværende foreløbige EMN-foranstaltning i forbindelse med forberedelsen af retsgrundlaget. Eksemplerne er følgende:

- Forslaget gør det obligatorisk for medlemsstaterne at oprette nationale kontaktpunkter; det sker for at undgå den nuværende situation, hvor et stort antal medlemsstater ikke er involveret i EMN-arbejdet, da de ikke har udpeget et nationalt kontaktpunkt (deltagelse er på nuværende tidspunkt frivillig).

- Forslaget beskriver de forskellige aktørers rolle (nationale kontaktpunkter, Kommissionen) for at skabe klarhed over, hvem der gør hvad i netværket.

- Forslaget sikrer, at medlemsstaterne involveres politisk via deres deltagelse i styrelsesrådet. Denne involvering manglede i første fase af EMN (forberedende foranstaltning).

- De nationale kontaktpunkter skal opfylde en række krav og bestå af flere eksperter, der dækker forskellige områder. Det vil sikre, at alle nationale kontaktpunkter opnår de bedste resultater.

6.2.3. Regler for fremtidige evalueringer og deres hyppighed

Retsgrundlaget (artikel 14) foreskriver, at Kommissionen skal udarbejde en rapport om udviklingen af EMN senest tre år efter beslutningens ikrafttrædelse og efterfølgende hvert tredje år. Der er afsat de nødvendige ressourcer til evaluering i den finansielle programmering.

7. FORHOLDSREGLER MOD SVIG

Kommissionen sikrer i forbindelse med gennemførelsen af foranstaltninger, der finansieres i henhold til denne beslutningw, at Fællesskabets økonomiske interesser beskyttes gennem forholdsregler mod svig, korruption og andre ulovligheder, gennem effektiv kontrol og gennem inddrivelse af uretmæssigt eller ulovligt udbetalte beløb samt, hvis der konstateres uregelmæssigheder, gennem sanktioner, der skal være effektive, stå i forhold til overtrædelsens omfang og have en afskrækkende virkning, i overensstemmelse med Rådets forordning (Euratom, EF) nr. 2988/95, Rådets forordning (Euratom, EF) nr. 2185/96 samt Europa-Parlamentets og Rådets forordning (EF) nr. 1073/1999.

Hvad angår fællesskabsforanstaltninger, der finansieres i henhold til denne beslutning, skal begrebet uregelmæssighed som beskrevet i artikel 1, stk. 2, i forordning (EF, Euratom) nr. 2988/95 forstås som enhver overtrædelse af en fællesskabsbestemmelse eller forsømmelse af en kontraktlig forpligtelse, som kan tilskrives en virksomheds handling eller undladelse, der skader eller kunne skade De Europæiske Fællesskabers almindelige budget eller budgetter, der forvaltes af De Europæiske Fællesskaber, ved afholdelse af en uretmæssig udgift.

Kontrakter og aftaler skal navnlig indeholde bestemmelser om overvågning og finanskontrol foretaget af Kommissionen (eller dennes befuldmægtigede repræsentant) og om Revisionsrettens revision, om nødvendigt på stedet.

8. RESSOURCER

8.1. Finansielle omkostninger i forbindelse med forslagets mål [27]

Mål | 2008 | 2009 | 2010 | 2011 | 2012 | 2013 | I alt 2008-2013 |

1 Støtte til netværkets aktiviteter uden for de nationale kontaktpunkter | 1.600.000 | 1.825.000 | 2.125.000 | 2.150.000 | 2.450.000 | 2.450.000 | 12.600.000 |

Foranstaltning 1 Koordinator | 1.000.000 | 1.100.000 | 1.500.000 | 1.500.000 | 1.600.000 | 1.700.000 | 8.400.000 |

Foranstaltning 4 Forbindelser til andre enheder | 100.000 | 125.000 | 125.000 | 150.000 | 150.000 | 150.000 | 800.000 |

OMKOSTNINGER I ALT | 6.500.000 | 8.800.000 | 10.100.000 | 10.300.000 | 10.500.000 | 10.500.000 | 56.700.000 |

8.2. Administrative udgifter

8.2.1. Personaleressourcer – antal og type

Stillingstyper | Personale til forvaltning af foranstaltningen ved brug af eksisterende og/eller yderligere ressourcer (antal stillinger/fuldtidsækvivalenter) |

År n | År n+1 | År n+2 | År n+3 | År n+4 | År n+5 |

Tjenestemænd eller midlertidigt ansatte[28] (XX 01 01) | A*/AD | 1 | 1 | 1 | 1 | 1 | 1 |

B*, C*/AST | 1 | 1 | 1 | 1 | 1 | 1 |

Personale, der finan-sieres[29] over art. XX 01 02 |

Andet personale[30], der finansieres over art. XX 01 04/05 |

I ALT | 2 | 2 | 2 | 2 | 2 | 2 |

8.2.2. Opgavebeskrivelse

Koordinere netværkets arbejde, overvåge tjenesteudbyderens arbejde, etablere kontakter til koordinator og nationale kontaktpunkter, sikre at kontrakterne med netværkets medlemmer administreres korrekt.

8.2.3. Kilde til personaleressourcer (vedtægtsomfattede)

Hvis der er tale om mere end en kilde, angives antal stillinger fra hver kilde

X Stillinger, der i øjeblikket er afsat til forvaltningen af programmet, og som skal erstattes eller forlænges

( Stillinger, der er forhåndsallokeret i forbindelse med APS/FBF-proceduren for år n

( Stillinger, hvorom der skal ansøges i forbindelse med den næste APS/FBF-procedure

( Stillinger, som skal omfordeles under anvendelse af eksisterende ressourcer inden for den pågældende tjeneste (intern omfordeling).

( Stillinger, der er nødvendige i år n, men ikke forudset i APS/FBF-proceduren for det pågældende år

8.2.4. Andre administrative udgifter, der er medtaget i referencebeløbet (XX 01 04/05 – udgifter til administrativ forvaltning)

i mio. EUR (3 decimaler)

Budgetpost (nummer og betegnelse) | År n | År n+1 | År n+2 | År n+3 | År n+4 | År n+5 og ff. | I ALT |

Anden teknisk og administrativ bistand |

- intern |

- ekstern |

Teknisk og administrativ bistand i alt |

8.2.5. Udgifter til personaleressourcer og dermed forbundne udgifter, der ikke er medtaget i referencebeløbet

i mio. EUR (3 decimaler)

Arten af personaleressourcer | År n | År n+1 | År n+2 | År n+3 | År n+4 | År n+5 og ff. |

Tjenestemænd og midlertidigt ansatte (XX 01 01) | 0,234 | 0,234 | 0,234 | 0,234 | 0,234 | 0,234 |

Personale finansieret over artikel XX 01 02 (hjælpe-ansatte, nationale eksperter, kontraktansatte osv.) (oplys budgetpost) |

Samlede udgifter til perso-naleressourcer og dermed forbundne udgifter (IKKE medtaget i referencebeløbet) | 0,234 | 0,234 | 0,234 | 0,234 | 0,234 | 0,234 |

Beregning - Tjenestemænd og midlertidigt ansatte

Der henvises om fornødent til punkt 8.2.1.

2 x 117,000 EUR = 234,000 EUR

Beregning - Personale, der finansieres over art. XX 01 02

Der henvises om fornødent til punkt 8.2.1.

Ikke relevant

8.2.6. Andre administrative udgifter, der ikke er medtaget i referencebeløbet i mio. EUR (3 decimaler) |

År n | År n+1 | År n+2 | År n+3 | År n+4 | År n+5 og ff. | I ALT |

XX 01 02 11 01 – Tjenesterejser |

XX 01 02 11 02 - Møder og konferencer |

XX 01 02 11 03 – Udvalg[32] |

XX 01 02 11 04 – Undersøgelser og høringer |

XX 01 02 11 05 – Informationssystemer |

2 Andre forvaltningsudgifter i alt (XX 01 02 11) |

3 Andre udgifter af administrativ karakter (angiv hvilke, herunder budgetpost) |

Administrative udgifter i alt, undtagen udgifter til personaleressourcer og dermed forbundne udgifter (IKKE medtaget i referencebeløbet) |

Beregning – Andre administrative udgifter, der ikke er medtaget i referencebeløbet

Ikke relevant

[1] KOM(94)23 - Meddelelse fra Kommissionen til Rådet og Europa-Parlamentet om indvandrer- og asylpolitikken.

[2] Feasibility-undersøgelse vedrørende et europæisk overvågningscenter for indvandring, 1996.

[3] Evaluering af det europæiske migrationsnetværks aktiviteter, 2005.

[4] KOM(2005)375.

[5] Se 2003-budgettet, Afsnit B5-8, Område med Frihed, Sikkerhed og Retfærdighed.

[6] EFT L 248 af 16.9.2002.

[7] KOM(2005)606.

[8] Alle dokumenter vedrørende den offentlige høring, herunder bidrag fra de implicerede, kan ses på: http://ec.europa.eu/justice_home/news/consulting_public/emn/news_contributions_emn_en.htm

[9] EUT C […] af […], s. […].

[10] EUT C […] af […], s. […].

[11] EUT C […] af […], s. […].

[12] EUT C […] af […], s. […].

[13] Herefter kaldet EMN.

[14] Rådets dokument 11638/03.

[15] Rådets dokument 14292/1/04 REV 1.

[16] COM(2005)606

[17] EFT L 248 af 31.12.2002, s. 1. Senest ændret ved Rådets forordning nr. 1995/2006 af 13.12.2006 (EUT L 390 af 30.12.2006, s. 1).

[18] EFT L 281 af 23.11.1995, s. 31.

[19] EFT L 8 af 12.1.2001, s. 1.

[20] Opdelte bevillinger.

[21] Udgifter, som ikke henhører under kapitel xx 01 i afsnit xx.

[22] Udgifter inden for artikel xx 01 04 i afsnit xx.

[23] Udgifter, som ikke henhører under artikel xx 01 04 eller xx 01 05.

[24] Jf. punkt 19 og 24 i den interinstitutionelle aftale.

[25] Indsæt flere kolonner, hvis foranstaltningen varer længere end 6 år.

[26] Hvis der angives flere metoder, gives der en nærmere forklaring i afsnittet "Relevante bemærkninger" i dette punkt

[27] En forklaring på, hvordan de øgede ressourcer vil blive brugt, findes i bilag 2 i konsekvensanalysen sammen med en redegørelse for de væsentligste resultater, der begrunder de tilskud, der ydes til de nationale kontaktpunkter.

[28] Udgifter, der IKKE er medtaget i referencebeløbet.

[29] Udgifter, der IKKE er medtaget i referencebeløbet.

[30] Udgifter, der er medtaget i referencebeløbet.

[31] Der skal henvises til den specifikke finansieringsoversigt for det eller de pågældende forvaltningsorganer.

[32] Oplys, hvilken type udvalg det drejer sig om, og hvilken gruppe det tilhører.